CELEX: 32016D0221
Language: el
Date: 2016-02-12 00:00:00
Title: Απόφαση (ΕΕ) 2016/221 της Επιτροπής, της 12ης Φεβρουαρίου 2016, σχετικά με την τροποποίηση της απόφασης (ΕΕ) 2015/1937 για τη σύσταση ανεξάρτητου συμβουλευτικού Ευρωπαϊκού Δημοσιονομικού Συμβουλίου

17.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 40/15
            
         ΑΠΌΦΑΣΗ (ΕΕ) 2016/221 ΤΗΣ ΕΠΙΤΡΟΠΉΣ
   της 12ης Φεβρουαρίου 2016
   σχετικά με την τροποποίηση της απόφασης (ΕΕ) 2015/1937 για τη σύσταση ανεξάρτητου συμβουλευτικού Ευρωπαϊκού Δημοσιονομικού Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Στις 21 Οκτωβρίου 2015 η Επιτροπή εξέδωσε απόφαση για τη σύσταση ανεξάρτητου συμβουλευτικού Ευρωπαϊκού Δημοσιονομικού Συμβουλίου (1). Η εν λόγω απόφαση περιλαμβάνει ορισμένες διατάξεις σχετικά με την αποστολή και τα καθήκοντα, τη σύνθεση, την ανεξαρτησία και τη λειτουργία του συμβουλίου και της γραμματείας του, και διευκρινίζει ότι η γραμματεία θα πρέπει να υπάγεται διοικητικά στη Γενική Γραμματεία της Επιτροπής. Σύμφωνα με την παρούσα απόφαση, ο επικεφαλής οικονομικός αναλυτής που θεσπίστηκε με την απόφαση C(2015) 2665, της 17ης Απριλίου 2015, ασκεί τα καθήκοντα προϊσταμένου της γραμματείας.
            
         
               (2)
            
            
               Η απόφαση της Επιτροπής της 17ης Απριλίου 2015 σχετικά με τον επικεφαλής οικονομικό αναλυτή προβλέπει ότι ο επικεφαλής οικονομικός αναλυτής επαληθεύει, στον τομέα του συντονισμού και της εποπτείας των οικονομικών και δημοσιονομικών πολιτικών των κρατών μελών, επικείμενες αποφάσεις της Επιτροπής. Σύμφωνα με την εν λόγω απόφαση, ο επικεφαλής οικονομικός αναλυτής είναι αποσπασμένος στον αντιπρόεδρο της Επιτροπής που είναι αρμόδιος για το ευρώ και τον κοινωνικό διάλογο, ο οποίος μπορεί επίσης να ζητήσει γνωμοδοτήσεις από τον επικεφαλής οικονομικό αναλυτή (2).
            
         
               (3)
            
            
               Για λόγους συνοχής και αποτελεσματικότητας, είναι σκόπιμο να διαχωριστούν τα καθήκοντα του επικεφαλής οικονομικού αναλυτή από εκείνα του προϊσταμένου της γραμματείας του Ευρωπαϊκού Δημοσιονομικού Συμβουλίου.
            
         
               (4)
            
            
               Η απόφαση για τη σύσταση ανεξάρτητου συμβουλευτικού Ευρωπαϊκού Δημοσιονομικού Συμβουλίου θα πρέπει να τροποποιηθεί αναλόγως,
            
         ΑΠΟΦΑΣΙΖΕΙ:
   Άρθρο μόνο
   Το άρθρο 3 παράγραφος 8 της απόφασης (ΕΕ) 2015/1937 της Επιτροπής αντικαθίσταται (3) από το ακόλουθο κείμενο:
   
      «8.   Η Επιτροπή διορίζει τον προϊστάμενο της γραμματείας ύστερα από διαβούλευση με τον πρόεδρο του Ευρωπαϊκού Δημοσιονομικού Συμβουλίου. Ο προϊστάμενος της γραμματείας διορίζεται για περίοδο τριών ετών, η οποία μπορεί να ανανεωθεί μία φορά. Στα καθήκοντα του προϊσταμένου περιλαμβάνεται η προετοιμασία για τη συγκρότηση του συμβουλίου. Τα άλλα μέλη της γραμματείας είναι υπάλληλοι, έκτακτοι υπάλληλοι, συμβασιούχοι υπάλληλοι και αποσπασμένοι εθνικοί εμπειρογνώμονες, που επιλέγονται από τον προϊστάμενο της γραμματείας σε συμφωνία με τον πρόεδρο. Όλα τα μέλη της γραμματείας επιλέγονται με βάση υψηλού επιπέδου προσόντα και πείρα σε τομείς σχετιζόμενους με τη δραστηριότητα του συμβουλίου και τοποθετούνται σε αυτό με διορισμό ή απόσπαση (mis à disposition).
      9.   Κατά παρέκκλιση από την παράγραφο 8, εάν ο πρόεδρος του Ευρωπαϊκού Δημοσιονομικού Συμβουλίου δεν έχει ακόμη διοριστεί, η Επιτροπή διορίζει απευθείας τον προϊστάμενο της γραμματείας.».
   
   
      Βρυξέλλες, 12 Φεβρουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  C(2015) 8000.
   
      (2)  C(2015) 2665.
   
      (3)  Απόφαση (ΕΕ) 2015/1937 της Επιτροπής, της 21ης Οκτωβρίου 2015, για τη σύσταση ανεξάρτητου συμβουλευτικού Ευρωπαϊκού Δημοσιονομικού Συμβουλίου (ΕΕ L 282 της 28.10.2015, σ. 37).